Ο **Πάνος Γερμανός** (Μηλιές Ηλείας, 16 Ιουνίου 1950) είναι Έλληνας οικονομολόγος, επιχειρηματίας, ιδρυτής της εταιρείας Γερμανός Α.Β.Ε.Ε. και βασικός μέτοχος του Ομίλου Olympia. Οι επιχειρήσεις του δραστηριοποιούνται στην Ελλάδα και 10 χώρες του εξωτερικού σε διάφορους κλάδους όπως η λιανική πώληση, η βιομηχανία, οι τηλεπικοινωνίες, το επιχειρησιακό λογισμικό, η διανομή προϊόντων τεχνολογίας και τα ακίνητα.

Βιογραφία
---------

Ο Πάνος Γερμανός γεννήθηκε το 1950 στις Μηλιές του νομού Ηλείας και μεγάλωσε στην Αθήνα. Μέλος πολυμελούς οικογένειας, εισήλθε στον εργασιακό χώρο σε νεαρή ηλικία, συνεχίζοντας παράλληλα τις σπουδές του. Αποφοίτησε από το Οικονομικό Τμήμα της Νομικής Αθηνών.

Έκανε τα πρώτα του επαγγελματικά βήματα στον κλάδο των μπαταριών ως στέλεχος πωλήσεων και μάρκετινγκ. 

To 1980 άνοιξε στο κέντρο της Αθήνας το πρώτο εξειδικευμένο κατάστημα πώλησης μπαταριών με την επωνυμία «Γερμανός», που ήταν η αφετηρία της επιχειρηματικής του πορείας με τη γνωστή αλυσίδα καταστημάτων.

Τα επόμενα χρόνια ασχολήθηκε εντατικά με τις τηλεπικοινωνίες. Το 2006 η αλυσίδα καταστημάτων Γερμανός έφτασε να αποτελεί το μεγαλύτερο δίκτυο λιανικών πωλήσεων κινητής τηλεφωνίας στη Νοτιοανατολική Ευρώπη, με 1000 καταστήματα και 5.000 εργαζόμενους. Τη χρονιά αυτή πραγματοποιήθηκε η εξαγορά του δικτύου από την Cosmote. Η δραστηριότητα στις τηλεπικοινωνίες συνεχίστηκε στην Πολωνία με τη Play η οποία εξαγοράστηκε το 2020 από την Iliad.   

Παράλληλα εισήλθε στη βιομηχανία εξαγοράζοντας το βιομηχανικό συγκρότημα Sunlight στην Ξάνθη το 1991. Σήμερα η εταιρεία έχει διεθνή παρουσία και αποτελεί έναν από τους μεγαλύτερους κατασκευαστές βιομηχανικών μπαταριών στον κόσμο.

Στο λιανεμπόριο δραστηριοποιείται με την αλυσίδα καταστημάτων Public η οποία ενισχύθηκε το 2019 με την εξαγορά του δικτύου καταστημάτων Media Markt και στον κλάδο της διανομής μέσω της Westnet.  

Είναι παντρεμένος και έχει τέσσερις κόρες.

Επιχειρηματικότητα
------------------

Ο Πάνος Γερμανός έχει συμμετάσχει σε μετοχικά σχήματα και δημιουργήσει πολλές εταιρείες σε Ελλάδα και εξωτερικό. Από το 2006 δραστηριοποιείται επιχειρηματικά μέσω του Ομίλου Olympia και των εταιρειών που τον απαρτίζουν, όπου αποτελεί τον βασικό μέτοχο.

### Olympia Group

Ο Όμιλος Olympia αποτελεί ένα διεθνή επενδυτικό όμιλο με έτος ίδρυσης το 1980 και δραστηριότητα σε 8 χώρες. Οι θυγατρικές του εταιρείες απασχολούν 4.000 εργαζόμενους σε τομείς όπως το λιανικό και ηλεκτρονικό εμπόριο, η αποθήκευση ενέργειας, η διανομή, το λογισμικό και οι τηλεπικοινωνίες. Το 2020 προχώρησε σε μια από τις μεγαλύτερες δωρεές για την καταπολέμηση της πανδημίας του COVID-19 σε Ελλάδα και Κύπρο, ύψους 2,5 εκατ. ευρώ. Ο ιδρυτής του Ομίλου, Πάνος Γερμανός, διατηρεί το ρόλο του μέντορα στο Διοικητικό Συμβούλιο και στη Διοίκηση του Ομίλου.

### Γερμανός Group

Κύριο λήμμα: Γερμανός Group
Το δίκτυο καταστημάτων Γερμανός, με έδρα την Αθήνα, ιδρύθηκε το 1980. Αρχικά δραστηριοποιήθηκε στην πώληση μπαταριών και αργότερα επεκτάθηκε στη λιανική πώληση προϊόντων τεχνολογίας και κινητής τηλεφωνίας. Η αλυσίδα στην ακμή της διέθετε  περισσότερα από 1.150 καταστήματα στην Ελλάδα, την Κύπρο και την Ανατολική Ευρώπη. Το 2006 πωλήθηκε στην Cosmote.

### Public

Κύριο λήμμα: Public
Η Public, μέλος του Ομίλου Εταιρειών Olympia, αποτελεί αλυσίδα πολυκαταστημάτων ψυχαγωγίας, η οποία ιδρύθηκε το 2005 και ειδικεύεται σε προϊόντα τεχνολογίας και πολιτισμού. Σήμερα απαριθμεί 55 φυσικά καταστήματα και 4 ηλεκτρονικά σε Ελλάδα και Κύπρο. 

Τον Ιούλιο του 2019 τα Public σύναψαν συμφωνία με τη Media Markt Ελλάδας, δημιουργώντας μια νέα εταιρεία λιανικής πώλησης με ευρεία γκάμα προϊόντων και υπηρεσιών. Στη νέα εταιρεία ο Όμιλος Olympia θα κατέχει το 75%, ενώ ο μητρικός όμιλος των Media Markt, Ceconomy, το 25%. Σύμφωνα με τον γερμανικό Τύπο ο Πάνος Γερμανός μπόρεσε να εγγυηθεί την παραμονή της Media Markt στην Ελλάδα. Το Νοέμβριο του 2019 το νέο σχήμα έλαβε έγκριση από την Επιτροπή Ανταγωνισμού.

### Multirama

Η αλυσίδα καταστημάτων Multirama ιδρύθηκε το 1996 αποτελώντας το πρώτο εξειδικευμένο Δίκτυο Καταστημάτων Πληροφορικής που παρουσιάστηκε στην ελληνική αγορά. Το 2014 τα καταστήματα Multirama σταδιακά απορροφήθηκαν από τα Public.

### Getitnow

Το Getitnow.gr ήταν ηλεκτρονικό κατάστημα τεχνολογίας που ιδρύθηκε το 2010.

### Westnet

Η Westnet ιδρύθηκε το 2005 και είναι διανομέας προϊόντων πληροφορικής και τεχνολογίας. Δραστηριοποιείται σε Ελλάδα και Κύπρο και συνεργάζεται με κορυφαίες εταιρείες όπως οι Microsoft, Canon, Asus, HP, Lenovo, LG, Philips, Samsung κλπ.

### Sunlight Group

Η Sunlight Group διαθέτει πολυετή διεθνή παρουσία στον τομέα αποθήκευσης ενέργειας, έχοντας εξειδίκευση στο σχεδιασμό, την παραγωγή και τη διάθεση μπαταριών για βιομηχανικές, προηγμένες και καταναλωτικές εφαρμογές. Διανύοντας την τρίτη δεκαετία λειτουργίας της, συγκαταλέγεται πλέον μεταξύ των κορυφαίων συστημάτων ενέργειας στον κόσμο. Η εταιρεία, με βάση το εργοστάσιό της στην Ξάνθη και παρουσία σε Ιταλία και Ρουμανία, εξάγει σήμερα το 93% της παραγωγής της παγκοσμίως, διατηρεί ενεργό πελατολόγιο σε περισσότερες από 100 χώρες, ενώ απασχολεί συνολικά 1.020 εργαζόμενους σε Ελλάδα και εξωτερικό.Τον Απρίλιο του 2019 δημιούργησε μια παγκόσμια καινοτομία, την πρώτη «έξυπνη» μπαταρία λιθίου για Ηλεκτρικά Οχήματα Βιομηχανικής Χρήσης (eIVs). Το Δεκέμβριο του 2019 εισήχθη στην αγορά της Αμερικής με τη σύσταση της θυγατρικής Sunlight Batteries Usa Inc. Το Δεκέμβριο του 2020, η Sunlight Group συμμετείχε με 45 ακόμα εταιρείες από 12 κράτη-μέλη σε μία κοινή πρόταση με τον τίτλο "European Battery Innovation" (EuBatIn), που συνιστά «Σημαντικό Έργο Κοινού Ευρωπαϊκού Ενδιαφέροντος» (IPCEI). Η Sunlight Group προχώρησε σε επένδυση 105,26 εκατ. ευρώ, με το 47% να χρηματοδοτείται από το ΕΣΠΑ, για τη δημιουργία ερευνητικού κέντρου που θα εστιάσει στην ανάπτυξη καινοτομιών στον τομέα των μπαταριών λιθίου για μια πιο φιλική ενέργεια.  

### Play

Η Play δραστηριοποιείται στην πολωνική αγορά κινητής τηλεφωνίας από το 2007 και σήμερα αποτελεί τον μεγαλύτερο πάροχο κινητής τηλεφωνίας στην Πολωνία. Το 2017 εισήλθε στο χρηματιστήριο της Βαρσοβίας, ενώ σήμερα αριθμεί 784 καταστήματα στο δίκτυο της και 15 εκατομμύρια συνδρομητές. Τον Σεπτέμβριο του 2020, η Play πωλήθηκε στην γαλλική εταιρεία τηλεπικοινωνιών Iliad του Ξαβιέ Νιέλ έναντι 2,2 δισ. ευρώ.

### SoftOne

Η SoftOne Technologies αποτελεί εταιρεία ανάπτυξης και διάθεσης προϊόντων και υπηρεσιών επιχειρηματικού λογισμικού (business software). Ιδρύθηκε το 2002, έχει έδρα την Αθήνα, και δραστηριοποιείται σε διεθνείς αγορές με θυγατρικές εταιρείες σε Κύπρο, Βουλγαρία και Ρουμανία. Το πελατολόγιο της απαριθμεί περισσότερες από 47.000 επιχειρήσεις. Ο Όμιλος Olympia αποτελεί τον μεγαλύτερο μέτοχο της εταιρείας, με ποσοστό της τάξης του 33%.

### Lamda Development

Ο Όμιλος Olympia σε συνεργασία με την VNC Capital, συμφερόντων οικογενείας Κάτσου, κατέχει ποσοστό 12,83% στη μετοχική σύνθεση της Lamda Development, μέσω της κοινοπραξίας Voxcove. Η κοινοπραξία θα συμμετάσχει στην αύξηση μετοχικού κεφαλαίου της Lamda Development, η οποία έχει αναλάβει την υλοποίηση του project στο πρώην αεροδρόμιο Ελληνικού, ένα από τα μεγαλύτερα έργα αστικής ανάπλασης στην Ευρώπη.

Διακρίσεις
----------

Το 2003 σε εκδήλωση που έλαβε χώρα στο Εμπορικό και Βιομηχανικό Επιμελητήριο Αθηνών ο Πάνος Γερμανός τιμήθηκε με το βραβείο ΕΒΕΑ στην κατηγορία του  αυτοδημιούργητου επιχειρηματία.

Το 2013 στο Polish-Greek Economic Forum βραβεύτηκε για την μεγαλύτερη ελληνική επένδυση στην Πολωνία, την εταιρία κινητής τηλεφωνίας Play.

Τον Ιούνιο του 2019 στα βραβεία «Πρωταγωνιστές της Ελληνικής Οικονομίας» του Direction Business Network, τιμήθηκε με το Αριστείο Διεθνούς  Έλληνα Επιχειρηματία.

Άλλες υποθέσεις
---------------

Στις 22 Σεπτεμβρίου 2015 παραπέμφθηκε με βούλευμα του Συμβουλίου Εφετών σε δίκη, μαζί με άλλους φερόμενους ως εμπλεκόμενους, για την υπόθεση των παράνομων χρημάτων που διακινήθηκαν από την υλοποίηση εξοπλιστικών προγραμμάτων επί υπουργίας Άκη Τσοχατζόπουλου. Το Συμβούλιο Εφετών αποδέχθηκε αντίστοιχη πρόταση της εισαγγελέως Εφετών Ευγενίας Κυβέλου. Το Τριμελές Εφετείο αθώωσε τον Πάνο Γερμανό για την υπόθεση.

Παραπομπές
----------

1. ↑  Τσίρος, Θάνος. «Το νέο success story του Πάνου Γερμανού». *Fpress.gr*. Ανακτήθηκε στις 25 Νοεμβρίου 2019.
2. ↑  «Cosmote: Η ανακοίνωση για την εξαγορά της Γερμανός». *www.naftemporiki.gr*. 5 Σεπτεμβρίου 2006. Ανακτήθηκε στις 16 Μαρτίου 2021.
3. ↑  «Πώς ο Πάνος Γερμανός έβγαλε 440 εκατ. ευρώ με μια κίνηση». *www.insider.gr*. Ανακτήθηκε στις 16 Μαρτίου 2021.
4. ↑  «Sunlight: Γιατί για τον Πάνο Γερμανό οι μπαταρίες είναι η πρώτη του αγάπη και παντοτινή». *www.news247.gr*. Ανακτήθηκε στις 16 Μαρτίου 2021.
5. ↑  «Public- Media Markt: Και οι Γερμανοί θέλουν τον… Γερμανό τους». *www.sofokleousin.gr*. Ανακτήθηκε στις 16 Μαρτίου 2021.
6. ↑  «Πάνος Γερμανός: Ο άνθρωπος που πάντα κερδίζει- 40 χρόνια επιχειρηματικής επιτυχίας σε Ελλάδα και Ευρώπη». *mononews*. 21 Σεπτεμβρίου 2020. Ανακτήθηκε στις 16 Μαρτίου 2021.
7. ↑  «Όμιλος Olympia: Δωρεά ύψους 2 εκ. ευρώ για την αντιμετώπιση του COVID-19». *in.gr*. 29 Απριλίου 2020. Ανακτήθηκε στις 16 Μαρτίου 2021.
8. ↑  Κτενας, Σπ (24 Νοεμβρίου 2008). «Γιατί η Cosmote ήθελε και αυτή τον Γερμανό της». *Ειδήσεις - νέα - Το Βήμα Online*. Ανακτήθηκε στις 25 Νοεμβρίου 2019.
9. ↑  «Καταστήματα | Public». *www.public.gr*. Αρχειοθετήθηκε από το πρωτότυπο στις 26 Σεπτεμβρίου 2017. Ανακτήθηκε στις 21 Σεπτεμβρίου 2017.
10. ↑  «Πάνος Γερμανός: Πώς μετέτρεψε τα PUBLIC στο απόλυτο success story». *mononews*. 4 Απριλίου 2017. Ανακτήθηκε στις 25 Νοεμβρίου 2019.
11. ↑  «Media Markt - Public: Ανακοινώθηκε η συμφωνία - Τι θα γίνει με τις δύο αλυσίδες». *www.news247.gr*. Ανακτήθηκε στις 25 Νοεμβρίου 2019.
12. ↑  «Panos Germanos: Mit dem Media-Markt-Einstieg beginnt für den Olympia-Gründer ein neues Kapitel». *www.handelsblatt.com* (στα Γερμανικά). Ανακτήθηκε στις 18 Φεβρουαρίου 2020.
13. ↑  «Με τις ευλογίες της Επιτροπής Ανταγωνισμού ο «γάμος» Public- Media Markt | naftemporiki.gr». *www.naftemporiki.gr*. 11 Ιουλίου 2019. Αρχειοθετήθηκε από το πρωτότυπο στις 7 Νοεμβρίου 2019. Ανακτήθηκε στις 25 Νοεμβρίου 2019.
14. ↑  Βασίλης, Κώτσης (2 Δεκεμβρίου 2012). «100 εκατ. ευρώ «για την Ελλάδα»». *Ειδήσεις - νέα - Το Βήμα Online*. Ανακτήθηκε στις 25 Νοεμβρίου 2019.
15. ↑  «Ψήφος εμπιστοσύνης στην Ελλάδα από τον όμιλο του Πάνου Γερμανού». *www.sofokleousin.gr*. Ανακτήθηκε στις 25 Νοεμβρίου 2019.
16. ↑  Interactive, Pegasus. «Olympia Development: Επενδύσεις 100 εκ. ευρώ στις αλυσίδες λιανικής». *Ημερησία*. Ανακτήθηκε στις 5 Απριλίου 2017.
17. ↑  «SUNLIGHT: Αύξηση της παραγωγής και 200 νέες θέσεις εργασίας». *Έθνος*. 3 Οκτωβρίου 2019. Ανακτήθηκε στις 25 Νοεμβρίου 2019.
18. ↑  «Sunlight: Πώς με την «έξυπνη» μπαταρία χτίζει το industry 4.0». *www.euro2day.gr* (στα Αγγλικά). Ανακτήθηκε στις 20 Ιανουαρίου 2020.
19. ↑  Team, ΤοΒΗΜΑ (5 Δεκεμβρίου 2019). «Στην αγορά της Αμερικής εισέρχεται η Sunlight». *Ειδήσεις - νέα - Το Βήμα Online*. Ανακτήθηκε στις 20 Ιανουαρίου 2020.
20. ↑  «Sunlight: Επενδύει 105 εκατ. ευρώ στην ανάπτυξη καινοτόμων μπαταριών λιθίου». *m.naftemporiki.gr*. Ανακτήθηκε στις 1 Μαρτίου 2021.
21. ↑  «Η «πράσινη» κίνηση-ματ της Sunlight και η επένδυση των 105 εκατ. ευρώ για R&D». *Έθνος*. 17 Δεκεμβρίου 2020. Ανακτήθηκε στις 1 Μαρτίου 2021.
22. ↑  Πιλάτου, Μαρία. «Αύξηση κερδοφορίας το 2012 για την PLAY». *Newsbomb.gr*.. Ανακτήθηκε στις 2017-09-21.
23. ↑  Δ, Πεφάνης (13 Ιουλίου 2013). «Πατάει γκάζι η Play με 10 εκατ. συνδρομητές». *Ειδήσεις - νέα - Το Βήμα Online*. Ανακτήθηκε στις 25 Νοεμβρίου 2019.
24. ↑  «Πάνος Γερμανός: Ο Μίδας των deals που κατάφερε να βρει χρυσάφι και στην Πολωνία». *ProtoThema*. 29 Σεπτεμβρίου 2020. Ανακτήθηκε στις 1 Μαρτίου 2021.
25. ↑  Δελεβέγκος, Δημήτρης. «Η Olympia του Πάνου Γερμανού πωλεί το 20% της πολωνικής Play | Η ΚΑΘΗΜΕΡΙΝΗ». Ανακτήθηκε στις 1 Μαρτίου 2021.
26. ↑  «Ο όμιλος Olympia εξαγόρασε το 33,34% της Softone Technologies». *ProtoThema*. 15 Ιουνίου 2016. Ανακτήθηκε στις 25 Νοεμβρίου 2019.
27. ↑  «Πάνος Γερμανός-Βασίλης Κάτσος: Υπεραξίες 50% μέσα σε 2 χρόνια από τη Lamda Development». *mononews*. 16 Σεπτεμβρίου 2019. Ανακτήθηκε στις 25 Νοεμβρίου 2019.
28. ↑  «Διακρίσεις σε παλιούς και νέους επιχειρηματίες». *ΤΑ ΝΕΑ*. 12 Ιουνίου 2003. Ανακτήθηκε στις 25 Νοεμβρίου 2019.
29. ↑  «Play: η μεγαλύτερη ελληνική επένδυση στην Πολωνία | Kathimerini». *www.kathimerini.gr*. Ανακτήθηκε στις 25 Νοεμβρίου 2019.
30. ↑  Capital.gr. «Αναδείχθηκαν για πέμπτη χρονιά οι 'Πρωταγωνιστές της Ελληνικής Οικονομίας'». *Capital.gr*. Ανακτήθηκε στις 25 Νοεμβρίου 2019.
31. ↑  «Σε δίκη Σμπώκος και Γερμανός για παράνομες αμοιβές από εξοπλιστικά». *Η Εφημερίδα των Συντακτών*. 2015-09-23. Αρχειοθετήθηκε από το πρωτότυπο στις 2016-11-14.. Ανακτήθηκε στις 2017-09-21.
32. ↑  «Νέες καταδίκες για τα εξοπλιστικά - Αθώος ο επιχειρηματίας Πάνος Γερμανός». *mononews*. 12 Δεκεμβρίου 2018. Ανακτήθηκε στις 3 Δεκεμβρίου 2019.

Εξωτερικοί σύνδεσμοι
--------------------

* Olympia Group, επίσημη ιστοσελίδα
* Westnet, επίσημη ιστοσελίδα

* Sunlight Group, επίσημη ιστοσελίδα
* Play Αρχειοθετήθηκε 2020-01-12 στο Wayback Machine. επίσημη ιστοσελίδα
* Get it Now, επίσημη ιστοσελίδα
* Public, επίσημη ιστοσελίδα
* Multirama, επίσημη ιστοσελίδα
* SoftOne, επίσημη ιστοσελίδα